ܐܵܣܘܼܪܹܐ ܒܘܼܫ ܚܲܝܠܵܢܹܐ ܒܹܝܠ ܡܲܪܥܵܢܹܐ ܘܚܲܒܝܼܪܹܐ ܕܚܘܼܠܡܵܢܵܐ، ܟܹܐ ܡܲܡܛܝܼ ܠܦܵܠܛܹܐ ܒܘܼܫ ܨܦܵܝܝܼ ܕܚܘܼܠܡܵܢܵܐ

# ܡܲܩܪܲܒܼܬܵܐ ܕ MyMedicare

ܐܲܝܟܼ ܚܲܕ ܣܲܗܡܵܐ ܕܚܕܵܐ ܘܵܠܝܼܬܵܐ ܐܲܡܝܼܢܵܝܬܵܐ ܩܵܐ ܡܲܩܘܲܝܬܵܐ ܕ Medicare ܩܵܐ ܟܠܲܝܗܝ ܐܘܿܣܬܪܵܠܵܝܹܐ، ܫܘܼܠܛܵܢܵܐ ܐܘܿܣܬܪܵܠܵܝܵܐ ܡܘܼܩܪܸܒܼܵܐ ܝܠܹܗ MyMedicare، ܚܲܕ ܛܘܼܦ̮ܣܵܐ ܨܸܒܼܝܵܢܵܝܵܐ ܕܣܲܓܼܲܠܬܵܐ ܕܡܲܪܥܵܢܵܐ ܕܢܝܼܫܹܗ ܝܼܠܹܗ ܥܒܼܵܕܬܵܐ ܕܐܲܣܘܼܪܵܐ ܒܹܝܠ ܡܲܪܥܵܢܹܐ، ܘܒܹܝܬ ܐܵܣܝܘܼܬܲܝܗܝ ܓܵܘܵܢܵܝܵܐ، ܘܐܵܣܝܵܐ ܓܵܘܵܢܵܝܵܐ (GP) ܘܝܲܗܠܹܐ ܕܝܲܨܝܼܦܘܼܬܵܐ ܫܲܪܘܵܝܬܵܐ ܕܗܵܘܹܐ ܐܲܣܘܼܪܵܐ ܪܘܼܫܡܵܝܵܐ.

ܬܦܵܩܬܵܐ ܪܹܐܙܵܢܵܝܬܵܐ ܒ GP ܕܕܝܼܵܘܟܼܘܿܢ ܘܥܒܼܵܕܬܵܐ ܕܐܲܣܘܼܪܵܐ ܕܐܝܼܬܠܵܘܟܼܘܿܢ ܥܲܡ GP ܘܥܲܡ ܒܹܝܬ ܐܵܣܝܘܼܬܵܐ ܕܕܝܼܵܘܟܼܘܿܢ ܒܐܘܼܪܚܵܐ ܕ MyMedicare ܕܗܵܘܹܐ ܐܲܣܘܼܪܵܐ ܪܘܼܫܡܵܝܵܐ ܡܵܨܹܐ ܡܲܡܛܹܐ ܠܦܠܵܛܹܐ ܚܘܼܠܡܵܢܵܝܹܐ ܒܘܼܫ ܨܦܵܝܝܼ.

# ܩܵܐܡܘܿܕܝܼ ܝܼܠܵܗܿ ܐܵܢܲܢܩܵܝܬܵܐ ܠܣܲܓܼܘܼܠܹܐ ܓܵܘ MyMedicare؟

ܒܣܲܓܼܲܠܬܵܐ ܐܲܝܟܼ ܡܲܪܥܵܢܵܐ، ܡܲܘܲܠܬܵܐ ܙܵܘܕܵܢܬܵܐ ܒܸܕ ܗܵܘܝܵܐ ܡܸܬܩܲܢܝܵܢܬܵܐ ܡܼܢ ܫܘܼܠܛܵܢܵܐ ܩܵܐ ܡܙܲܘܸܕܵܢܵܐ ܕܝܲܨܝܼܦܘܼܬܵܐ ܕܚܘܼܠܡܵܢܵܐ ܕܕܝܼܵܘܟܼܘܿܢ ܩܵܐ ܕܡܲܩܪܸܒܼ ܠܝܲܨܝܼܦܘܼܬܵܐ ܕܣܢܝܼܩܹܐ ܝܬܘܿܢ ܐܸܠܘܿܗܿ.

ܡܲܪܥܵܢܹܐ ܕ MyMedicare ܒܲܠܟܵܐ ܗܵܘܹܐܠܗܘܿܢ ܡܛܵܝܬܵܐ ܠ:

* ܚܲܕ ܐܲܣܘܼܪܵܐ ܪܘܼܫܡܵܝܵܐ ܐܲܡܝܼܢܵܝܵܐ ܥܲܡ ܒܹܝܬ ܐܵܣܝܘܼܬܵܐ ܕܕܝܼܵܘܟܼܘܿܢ ܝܲܢ ܥܲܡ GP ܡܓܘܼܒܝܵܐ، ܐܲܝܢܝܼ ܕܡܘܼܚܙܹܝܵܐ ܝܠܹܗ ܦܠܵܛܹܐ ܚܘܼܠܡܵܢܵܝܹܐ ܒܘܼܫ ܨܦܵܝܝܼ.
* ܡܵܠܘܿܟܼܘܼܝܵܬܹܐ ܬܹܠܹܦ̮ܘܿܢܵܝܹܐ ܒܘܼܫ ܝܲܪܝܼܟܼܹܐ ܡܘܼܘܸܠܹܐ ܡܼܢ ܚܘܼܪܙܵܐ ܕ MBS ܥܲܡ ܒܹܝܬ ܐܵܣܝܘܼܬܵܘܟܼܘܿܢ ܥܝܵܕܵܝܵܐ،   
  ܡܼܢ 1 ܬܸܫܪܝܼܢ ܬܪܲܝܵܢܵܐ 2023.
* ܡܵܠܘܿܟܼܘܼܝܵܬܹܐ ܚܘܼܠܡܵܢܵܝܹܐ ܡܼܢ ܪܸܚܩܵܐ ܒܘܼܫ ܝܲܪܝܼܟܼܹܐ ܕܒܲܠܟ ܒܸܠܸܢܓ ܩܵܐ ܫܲܒܼܪܹܐ ܬܚܘܿܬ 16 ܫܸܢܹܐ ܘܩܵܐ ܦܲܪܨܘܿܦܹܐ ܕܐܝܼܬܠܗܘܿܢ ܦܸܬܩܵܐ ܕܡܲܒܨܲܪܝܵܬܹܐ ܕܟܘܿܡܘܿܢܘܸܠܬܼ (Commonwealth Card Concession) ܒܫܵܘܝܘܼܬܵܐ ܚܲܕܬܬܵܐ ܕܬܠܵܐ ܬܵܩܹܐ ܕܒܲܠܟ ܒܸܠܸܢܓ، ܡܼܢ 1 ܬܸܫܪܝܼܢ ܬܪܲܝܵܢܵܐ 2023.
* ܬܦܵܩܝܵܬܹܐ ܪܹܐ݇ܙܵܢܵܝܹܐ ܒܘܼܫ ܙܵܘܕܵܐ ܡܼܢ GP ܕܕܝܼܲܝܗܝ ܘܚܲܛܲܛܬܵܐ ܕܝܲܨܝܼܦܘܼܬܵܐ ܒܘܼܫ ܨܦܵܝܝܼ ܩܵܐ ܐ݇ܢܵܫܹܐ ܕܒܸܚܵܝܵܐ ܝܢܵܐ ܓܵܘ ܚܲܕ ܡܼܢ ܒܵܬܹܐ ܕܝܲܨܝܼܦܘܼܬܵܐ ܠܥܒܼܝܼܪܹܐ ܒܫܸܢܹܐ، ܡܼܢ ܛܲܒܲܚ 2024.
* ܐܣܵܪܝܵܬܹܐ ܠܝܲܨܝܼܦܘܼܬܵܐ ܒܘܼܫ ܠܚܝܼܡܬܵܐ ܓܵܘ ܒܹܝܬ ܐܵܣܝܘܼܬܵܐ ܩܵܐ ܐ݇ܢܵܫܹܐ ܕܐܝܼܬܠܗܘܿܢ ܐܲܝܟܲܢܘܵܬܹܐ ܚܘܼܠܡܵܢܵܝܹܐ ܐܲܡܝܼܢܵܝܹܐ ܕܟܹܐ ܥܵܒܼܪܝܼ ܠܒܹܝܬ ܟܪܝܼܗܹܐ ܬܸܢܝܵܐܝܼܬ، ܡܼܢ ܦܲܠܓܵܐ ܕܫܲܢ݇ܬܵܐ ܕ 2024.

# ܕܵܐܟܼܝܼ ܠܣܲܓܼܘܼܠܹܐ ܓܵܘ MyMedicare

ܣܲܓܼܲܠܬܵܐ ܓܵܘ MyMedicare ܝܼܠܵܗܿ ܡܲܓܵܢܵܝܬܵܐ ܘܨܸܒܼܝܵܢܵܝܬܵܐ، ܘܣܲܓܼܲܠܬܵܐ ܦܬܝܼܚܬܵܐ ܝܠܵܗܿ ܩܵܐ ܐܘܿܣܬܪܵܠܵܝܹܐ ܕܐܝܼܬܠܗܘܿܢ ܚܲܕ ܦܸܬܩܵܐ ܕ Medicare ܝܲܢ ܦܸܬܩܵܐ ܕܡܦܲܪܢܣܵܢܘܼܬܵܐ ܕܨܒܼܘܼܝܵܬܹܐ ܕܩܪܵܒܼܬܵܢܹܐ ܡܢܲܣܝܹܐ (Department of Veterans’ Affairs (DVA)).

ܠܣܲܓܼܘܼܠܹܐ، ܐܲܚܬܘܿܢ ܓܵܪܲܓ ܗܵܘܹܐܠܵܘܟܼܘܿܢ ܗܘܹܝܹܐ 2 ܡܵܘܥܕܹܐ ܕܦܵܬܵܐ ܠܦܵܬܵܐ ܗܲܪ ܥܲܡ ܗܿܘ ܒܹܝܬ ܐܵܣܝܘܼܬܵܐ ܡܓܘܼܒܝܵܐ ܓܵܘ ܡܸܬܚܵܐ ܕ 24 ܝܲܪܚܹܐ ܥܒܼܝܼܪܹܐ. ܐܵܗܵܐ ܫܲܪܛܵܐ ܦܝܼܫܵܐ ܝܠܹܗ ܡܘܼܒܨܸܪܵܐ ܠܚܲܕ ܡܵܘܥܕܵܐ ܐܸܢ ܒܸܚܵܝܵܐ ܝܼܬܘܿܢ ܓܵܘ ܚܕܵܐ ܕܘܼܟܬܵܐ ܪܸܚܩܵܐ. ܐ݇ܢܵܫܹܐ ܕܐܝܼܬܠܗܘܿܢ ܥܲܣܩܘܼܝܵܬܹܐ ܒܸܕ ܦܵܝܫܝܼ ܦܘܼܚܠܹܐ ܡܼܢ ܟܠܲܝܗܝ ܡܲܛܠܵܒܹܐ ܕܚܫܝܼܚܘܼܬܵܐ. ܐܵܗܵܐ ܒܸܚܒܼܵܫܵܐ ܝܠܹܗ ܐ݇ܢܵܫܹܐ ܕܒܸܥܒܼܵܪܵܐ ܝܢܵܐ ܒܢܸܣܝܵܢܹܐ ܕܥܢܵܦܵܐ ܒܲܝܬܵܝܵܐ ܘܒܲܝܬܘܼܬܵܝܵܐ ܘܕܠܲܝܬܠܗܘܿܢ ܒܲܝܬܵܐ ܕܚܵܝܝܼ ܓܵܘܹܗ.

ܒܹܝܬ ܐܵܣܝܘܼܬܵܘܟܼܘܿܢ ܡܓܘܼܒܝܵܐ ܓܵܪܲܓ ܗܵܘܹܐ ܣܘܼܓܼܸܠܵܐ ܓܵܘ MyMedicare ܡܼܢ ܩܵܕ݇ܡ ܕܡܵܨܝܼܬܘܿܢ ܫܲܪܝܼܬܘܿܢ ܣܲܓܼܲܠܬܵܐ ܕܓܵܢܵܘܟܼܘܿܢ ܐܲܝܟܼ ܡܲܪܥܵܢܵܐ.

ܐܸܢ ܐܲܚܬܘܿܢ ܐܝܼܬܠܵܘܟܼܘܿܢ ܬܸܪܘܲܝܗܝ ܚܲܕ ܦܸܬܩܵܐ ܕܩܪܵܒܼܬܵܢܹܐ ܡܢܲܣܝܹܐ ܕ DVA ܘ ܚܲܕ ܦܸܬܩܵܐ ܕ Medicare،   
ܡܵܨܝܼܬܘܿܢ ܣܲܓܼܸܠܝܼܬܘܿܢ ܒܚܲܕ ܡܸܢܲܝܗܝ. ܐܸܢ ܓܲܒܹܝܬܘܿܢ ܕܣܲܓܼܸܠܝܼܬܘܿܢ ܓܵܘ MyMedicare ܒܚܲܕ ܦܸܬܩܵܐ ܕܩܪܵܒܼܬܵܢܹܐ ܡܢܲܣܝܹܐ ܕ DVA، ܒܸܕ ܣܵܢܩܝܼܬܘܿܢ ܠܡܠܵܝܬܵܐ ܕܚܲܕ ܦ̮ܘܿܪܡ ܕܣܲܓܼܲܠܬܵܐ ܓܵܘ ܕܘܼܟܬܵܐ ܕܒܹܝܬ ܐܵܣܝܘܼܬܵܘܟܼܘܿܢ.

# ܠܣܲܓܼܘܼܠܹܐ ܐܲܝܟܼ ܡܲܪܥܵܢܵܐ ܕ MyMedicare، ܐܲܚܬܘܿܢ ܡܵܨܝܼܬܘܿܢ:

* ܫܲܪܝܼܬܘܿܢ ܠܥܲܡܵܠܝܼܬܵܐ ܕܣܲܓܼܲܠܬܵܐ ܓܵܘ Medicare Online Account ܕܕܝܼܵܘܟܼܘܿܢ ܝܲܢ ܓܵܘ Express Plus Medicare Mobile app.ܗܿܝܓܵܗ݇ܐ ܦܵܠܵܚܹܐ ܕܐܵܣܝܘܼܬܵܐ ܒܸܕ ܡܲܟܡܸܠܝܼܠܵܗܿ ܣܲܓܼܲܠܬܵܐ ܓܵܘ ܛܲܟܼܣܵܐ ܕ MyMedicare.
* ܒܲܠܟܵܐ ܒܹܝܬ ܐܵܣܝܘܼܬܵܘܟܼܘܿܢ ܫܲܪܹܐ ܠܵܗܿ ܣܲܓܼܲܠܬܵܐ ܓܵܘ MyMedicare ܝܲܢ ܐܲܚܬܘܿܢ ܡܵܨܹܝܬܘܿܢ ܛܵܠܒܝܼܬܘܿܢ ܡܸܢܲܝܗܝ ܕܥܵܒܼܕܝܼ ܗܵܕܟܼܵܐ. ܐܵܗܵܐ ܒܸܕ ܫܲܪܹܐ ܡܲܒܪܘܼܝܹܐ ܚܕܵܐ ܣܲܓܼܲܠܬܵܐ ܓܵܘ Medicare Online Account ܕܕܝܼܵܘܟܼܘܿܢ ܝܲܢ ܓܵܘ Express Plus Medicare Mobile app. ܐܲܝܢܝܼ ܕܒܵܬ݇ܪ ܗܵܕܵܟܼ ܡܵܨܹܝܬܘܿܢ ܐܲܚܬܘܿܢ ܡܲܟܡܸܠܝܼܬܘܿܢ ܠܵܗܿ.
* ܡܵܠܹܝܬܘܿܢ ܠܚܲܕ ܦ̮ܘܿܪܡ (ܦܸܬܩܵܐ) ܕܣܲܓܼܲܠܬܵܐ ܒܕܘܼܟܬܵܐ ܕܒܹܝܬ ܐܵܣܝܘܼܬܵܘܟܼܘܿܢ. ܒܓܪܵܫܬܵܐ ܕܕܪܵܥܢܵܐ ܥܲܠ ܦ̮ܘܿܪܡ، ܐܲܚܬܘܿܢ ܒܝܼܵܗܒܼܵܐ ܝܬܘܿܢ ܡܸܬܩܲܒܠܵܢܘܼܬܵܘܟܼܘܿܢ ܠܫܲܪܘܼܟܹܐ ܓܵܘ MyMedicare ܥܲܡ ܗܿܘ ܒܹܝܬ ܐܵܣܝܘܼܬܵܐ. ܦܵܠܵܚܹܐ ܕܐܵܣܝܘܼܬܵܐ ܗܿܝܓܵܗ݇ܐ ܒܸܕ ܡܲܟܡܸܠܝܼ ܠܵܗܿ ܣܲܓܼܲܠܬܵܐ ܓܵܘ ܛܲܟܼܣܵܐ ܕ MyMedicare.

# ܫܲܚܠܲܦܬܵܐ ܕ GP ܡܓܘܼܒܝܵܐ ܕܕܝܼܵܘܟܼܘܿܢ

MyMedicare ܠܹܐ ܐܵܣܪܵܐܠܵܘܟܼܘܿܢ ܠܚܲܕ GP ܕܝܼܠܵܢܵܝܵܐ ــ ܡܵܨܝܼܬܘܿܢ ܫܲܚܠܸܦܝܼܬܘܿܢ ܠ GP ܕܝܼܠܵܢܵܝܵܐ ܕܕܝܼܵܘܟܼܘܿܢ ܓܵܘ ܒܹܝܬ ܐܵܣܝܘܼܬܵܐ ܡܣܘܼܓܼܸܠܵܐ ܕܕܝܼܵܘܟܼܘܿܢ ܒܟܠ ܥܸܕܵܢܵܐ ܕܒܵܥܝܼܬܘܿܢ. ܐܵܦ ܡܵܨܝܼܬܘܿܢ ܣܲܓܼܸܠܝܼܬܘܿܢ ܥܲܡ ܚܲܕ ܒܹܝܬ ܐܵܣܝܘܼܬܵܐ ܚܲܕܬܵܐ ܐܸܢ ܫܵܠܡܝܼܬܘܿܢ ܠܡܲܛܠܵܒܹܐ ܕܚܫܝܼܚܘܼܬܵܐ ܘܗܿܘ ܒܹܝܬ ܐܵܣܝܘܼܬܵܐ ܗܵܙܹܪܵܢ ܣܘܼܓܼܸܠܵܐ ܝܠܹܗ ܓܵܘ MyMedicare.

# ܕܝܼܠܵܢܵܝܘܼܬܵܘܟܼܘܿܢ ܝܼܠܵܗܿ ܐܵܢܲܢܩܵܝܬܵܐ

MyMedicare ܝܼܠܹܗ ܚܲܕ ܛܲܟܼܣܵܐ ܕܣܲܓܼܲܠܬܵܐ ܘܠܹܐ ܚܲܡܹܐ ܐܲܝܢܝܼ ܡܵܘܕܥܵܢܘܼܬܵܐ ܐܵܣܝܘܼܬܵܢܵܝܬܵܐ ܚܘܼܠܡܵܢܵܝܬܵܐ ܕܕܝܼܵܘܟܼܘܿܢ. ܡܵܘܕܥܵܢܘܼܬܵܘܟܼܘܿܢ ܐܵܣܝܘܼܬܵܢܵܝܬܵܐ ܚܘܼܠܡܵܢܵܝܬܵܐ ܒܸܕ ܦܵܝܫܵܐ ܚܘܼܡܝܼܬܵܐ ܓܵܘ ܣܸܓܼܠܵܐ ܕܚܘܼܠܡܵܢܵܐ ܕܕܝܼܠ݇ܝܼ (My Health Record)، ܐܸܢ ܐܝܼܬܠܵܘܟܼܘܿܢ ܚܲܕ. ܟܠܵܗܿ ܡܵܘܕܥܵܢܘܼܬܵܐ ܦܲܪܨܘܿܦܵܝܬܵܐ ܡܣܘܼܓܼܸܠܬܵܐ ܓܵܘ MyMedicare،   
ܒܸܚܒܼܵܫܵܐ ܡܙܲܘܸܕܵܢܵܘܟܼܘܿܢ ܡܓܘܼܒܝܹܐ ܕܝܲܨܝܼܦܘܼܬܵܐ ܕܚܘܼܠܡܵܢܵܐ، ܒܸܕ ܦܵܝܫܝܼ ܚܘܼܡܝܹܐ ܒܫܲܝܢܘܼܬܵܐ ܘܕܝܼܠܵܢܵܝܘܼܬܵܘܟܼܘܿܢ ܒܸܕ ܦܵܝܫܵܐ ܢܛܝܼܪܬܵܐ. ܩܪܹܝܡܘܼܢ ܠܡܲܚܒܲܪܬܵܐ ܕܕܝܼܠܵܢܵܝܘܼܬܵܐ ܕ MyMedicare ܥܲܠ ܫܵܘܦܵܐ health.gov.au/mymedicare-privacy ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ.

ܗܲܡܙܸܡܘܼܢ ܥܲܡ ܒܹܝܬ ܐܵܣܝܘܼܬܵܐ ܪܹܐܙܵܢܵܝܵܐ ܕܕܝܼܵܘܟܼܘܿܢ ܝܲܢ ܥܲܡ GP ܕܕܝܼܵܘܟܼܘܿܢ ܒܘܼܬ ܣܲܓܼܲܠܬܵܐ ܓܵܘ MyMedicare. ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܣܲܚܒܸܪܘܼܢ ܠܫܵܘܦܵܐ health.gov.au/mymedicare